**פעילויות עם שקיות זריקה – אותיות**

במארז 27 אותיות (כולל סופיות) עם תומכי זיכרון מתחת לכל אות. לדוגמא: ש- שעון. גודל כל שקית 12\*12 ס"מ. הציורים מאפשרים גם לילדים שאינם קוראים לזהות את צליל האות ולשיים אותה בהמשך.

להלן רשימה של פעילויות מוצעות. אתם מוזמנים לשלוח לנו פעילויות נוספות ונעלה אותן לאתר יסוד.

שלחו ל yael@yesod.co.il

**פעילויות להיכרות וחזרה על האותיות:**

1. מניחים 10 שקיות של אותיות האלף בית באופן אקראי על הרצפה. על כל ילד, בתורו, לפסוע , לקפוץ, או לדלג מאות לאות על פי הסדר. ניתן לשנות את כמות האותיות ולשנות בכך את דרגת הקושי.
2. מניחים את השקיות על פי סדר האותיות על הרצפה. השקיות מונחות כך שהאות הראשונה גלויה והאות הבאה אחריה מוסתרת (הופכים את השקית). כל ילד בתורו משיים את האותיות על פי סדר והופך את השקית על מנת לבדוק שניחש נכון.
3. מגדל אותיות – המטרה לבנות מגדל גבוה של אותיות. הילדים יושבים במעגל. מחלקים לכל ילד שקית. כל ילד, בתורו, מניח שקית במרכז. ביחד בונים מגדל של אותיות. (אין קשר לשינון סדר האותיות).
4. משחק זיכרון – מניחים את האותיות הפוכות על הרצפה. כל ילד בתורו מרים 2 שקיות. אם הרים שקיות עליהן שתי אותיות עוקבות, זכה בהן ובתור נוסף. המנצח, כרגיל בעל הכמות הגדולה.
5. פעילות קבוצתית – מפזרים את השקיות. כל ילד בתורו, מוצא לפחות שתי אותיות הנמצאות בשמו, או מרכיב את שמו בעזרת האותיות המתאימות. או לחילופין – כל ילד בונה את שם אחד מחבריו.
6. מי ראשונה מי אחרונה –מפזרים את השקיות הפוכות על הרצפה. הילדים מרימים כל אחד שקית. הזוכה, מי שהאות שלו קודמת בסדר האותיות.
7. קליעה לסל. מניחים סלסלה על הרצפה. כל ילד מקבל חמש שקיות על פי בחירתו. בנוסף לפעילות המוטורית על הילד לשיים כל אות שהצליח לקלוע לסלסלה.

**מודעות פונולוגית ואוצר מילים:**

1. תחרות בין קבוצות. מחלקים את הילדים לשלוש קבוצות (בכל קבוצה 7-5 ילדים). כל קבוצה מקבלת שקית ועליה אות אחת. הקבוצות עומדות בטור , מחליטים על מסלול הליכה קצר או ארוך על פי גיל הילדים. על המשתתפים לצעוד במסלול כשהכרית על ראשם בלי להפיל אותה. ילד שסיים את המסלול מעביר את הכרית לחברו בקבוצה אולם עליו לומר מילה שמתחילה באות שקיבלו. מנצחת הקבוצה שסיימה ראשונה.
2. ניתן לשחק בכל הפעילויות שהוצאו בסעיפים הקודמים אולם במקום לשיים את האותיות לבקש מהמשתתפים לומר מילה המתחילה באות שעל גבי השקית. ניתן לבחור גם בקטגוריות של מילים, לדוגמא: בעלי חיים, שמות של ילדים, שמות של מאכלים ועוד.
3. חבילה עוברת. הילדים יושבים במעגל. במרכז המעגל מפוזרות השקיות כשהאותיות כלפי מעלה.

בוחרים ילד שיתחיל בפעילות. הילד הראשון בוחר בשקית ועליה האות הראשונה בשמו של אחד הילדים בגן. מראה לילדים את האות שבחר. מסתובב סביב המעגל ומניח את השקית מאחורי גב הילד. משם ממשיכים על פי חוקי המשחק "חבילה עוברת".

1. תחרות בין קבוצות – מפזרים את השקיות על הרצפה. מחלקים את הילדים לקבוצות. בוחרים קטגוריה. נציג אחת הקבוצות, בתורו, אומר מילה מתאימה, נציג מהקבוצה השנייה, מרים את השקית עליה האות הראשונה/האחרונה במילה. הקבוצה הזוכה – זאת שהרימה 5 אותיות נכונות.
2. מפזרים את השקיות. אחד הילדים בונה מילה בת שלוש אותיות לפחות. הבא בתור אחריו מנסה לבנות מילה אחרת באותן האותיות בדיוק. (אפשר להשתמש רק בחלקן). במידה והצליח, בונה מילה חדשה על פי רצונו והתור עובר לילד או לילדה הבאים, וחוזר חלילה.